Ma, suster glo deur Witbank-vrou doodgeskietArgieffoto: Nico Strydom Twee vroue is Vrydagaand in Witbank, Mpumalanga vermoedelik deur ŉ gesinslid doodgeskiet. Stanley White, voorsitter van Del Judor x4-gemeenskapspolisiëringsforum, het aan Maroela Media bevestig hy het laat Vrydagaand ŉ oproep ontvang van iemand wat glo ŉ oproep van die persoon ontvang het wat haar ma en sussie na bewering doodgeskiet het. Die vrou het glo gedreig om ook haarself dood te skiet. White en nog ŉ lid van die GPF is na die huis waar ŉ man uiteindelik die deur oopgemaak het. Die vermeende aanvaller het glo bewusteloos oor haar ma gelê. Die sussie is in een van die ander vertrekke aangetref. Die GPF het die polisie en paramedici ontbied. Die ma en haar dogter is op die toneel dood verklaar. ŉ Nadoodse ondersoek sal na verwagting Maandag gedoen word. “Die vermeende aanvaller is in die hospitaal,” het White gesê. “Sy is nog steeds bewusteloos. Sy bly onder bewaking.” Maroela Media wag vir terugvoer van die polisie in Witbank. Lees meer: ‘Skiet my dood,’ smeek Witbank-vrou glo na moorde